《送梵才上人归天台》
宋代·皇甫泌

昔在童蒙岁，学礼暨诗书。
肃肃秉庭训，罔敢甯斯须。
积习将一纪，心目多勤劬。
本此修拙辞，阶之登仕途。
得以施所学，闻者谓之迂。
吾道固未行，或嗤为腐儒。
腐诚如所云，儒非吾敢居。
时英贱民政，亦诮官之麄。
嘉言屡治勗，周旋画伟谟。
胡不事章句，清贵无加于。
我闻今学者，为人不自图。
六朝文物壅，化源由是枯。
华文愧不能，迷深甘守株。
古人不得见，临风重欷嘘。

作者简介：皇甫泌，仁宗天圣十年（一○三二）以屯田员外郎知婺州（明万历《金华府志》卷一一）。庆历间为河北转运使，知泽州（《续资治通鉴长编》卷一六二、一六三）。皇祐三年（一○五一），知江宁府（《景定建康志》卷一三）。英宗治平三年（一○六六），以工部侍郎致仕（《续资治通鉴长编》卷二○八）。今录诗二首。